Is-Segretarju tal-Istat Amerikan John Kerry għarraf lill-Ministru għall-Affarijiet Barranin Russu  Sergei Lavrov li jinsab “imħasseb sew” bil-fatt li r-Russi ma rnexxielhom inaqqsu t-tensjoni fl-Ukrajna. F’telefonata bejniethom, Kerry wissih ukoll li jekk ma jkunx hemm progress dwar il-ftehim milħuq il-ġimgħa l-oħra f’Ginevra biex tiġi stabilizzata l-qagħda fl-Ukrajna, allura l-Amerikani ma jkollhom ebda triq oħra għajr li jżidu s-sanzjonijiet kontra r-Russja. Dawn l-aħħar żviluppi waslu hekk kif l-aġent president tal-Ukrajna, Oleksandr Turchynov, ta l-ordni biex terġa’ tibda l-ħidma militari kontra militanti li huma favur ir-Russja fil-lvant tal-pajjiż wara li nstabu żewġt irġiel mejta wara li kienu ttorturati. Huwa qal li wieħed minnhom hu politiku, Vladimir Rybak, li nstab ħdejn Sloviansk, li tinsab f’idejn ir-ribelli. Rybak ma deherx aktar wara i deher f’filmat jipprova jidħol fil-bini tal-kunsill tal-belt ta’ Horlivka,wara li din kienet okkupata minn attivisti filo-Russi. Turchynov ħa d-deċiżjoni ftit siegħat wara li l-Viċi-President Amerikan Joe Biden telaq minn Kiev fejn ħabbar li l-Amerikani se jagħtu lill-Ukreni  36 miljun ewro għal riformi politiċi u ekonomiċi. Biden wissa lill-membri parlamentari li għandhom jeqirdu dak li sejjaħ “il-kankru tal-korruzzjoni”. F’mossa oħra, l-Amerikani qalu li se jibgħatu 600 suldat fil-pajjiżi Baltiċi u l-Polonja “bħala parti mill-impenn tagħhom biex iżommu s-sigurtà fl-Ewropa”.